  Виталий Пронин Шаерамы 1 сюрс 56 тонна ю тысь калтэмын ни, гектарысьтыз 25,4 центнер потэ.Кыӵе шуг-секытъёсын пумиськизы гуртоос берло ӝыны ар ӵоже? Мае возьмало азьланяз, марлы оско? Та пумысен вераськизы  Гурт удысъя но сиён-юонъя министерстволэн паськытатэм кенешонэз дыръя. Ужрадэ пыриськиз Удмуртилэн Тӧроезлэсь ужзэ быдэсъясь Александр Бречалов.Сюдӥськом муртъёсты ноШаерысьтымы гурт удысын тырше 47 сюрс адями. Ӟеч тыршеменызы, соос Россиысь 70 улосэз йӧлын сюдыны быгато. Россиысь улосъёс пӧлын йӧл кысконъя Удмуртия 3-тӥ интыын, азьпалан Татарстан но Краснодар.- Йӧл кысконэз 2020-тӥ арын 1 миллион тоннаозь вуттыны чакламын, - пусйиз гурт удысъя но сиён-юонъя министрлэсь ужзэ быдэсъясь Александр Прохоров. - Та бордын туннэ 298 пӧлысь 232 хозяйство но 194 фермеръёс ужало. Азинскыны луонлыкъёс вань, угось йӧл поттон заводъёс быгатэмзылэсь 60 процентлы гинэ ужало.Со понна, пе, бусыосты паськытатоно, фермаос ӝутонэз азинтоно. Миым 49 ферма, эшшо 45 кунян возён гидъёс, мукет чыры-пыры объектъёс ӝутэмын. Озьы пудо уллё 1 сюрс 200 скаллы йылтэмын.- Туэ но 22 выль ферма пуктэмын ни, эшшо 8 вужзэ тупатъямын, - азинтӥз веранзэ А. Прохоров. - Озьы 2 сюрс 50 скал басьтыны но соосты гидэ пыртыны луонлык кылдӥз. Туннэ шаерамы кысконо скалъёс 117 сюрс 188 лыдъясько. Гуртоос азе ужпум пуктэмын уллёез эшшо 2 сюрс 812 йырлы будэтыны. Со понна эшшо 96 объект ӝутоно.Александр Аркадьевич гуртоос азе мукет ужпум но пуктӥз: ӟеч выжыысь пудо вордонъя хозяйство луон сярысь сюлмаськоно. Туннэ шаерысьтымы 42 предприятие племенной лыдъяське, татын 33 сюрс 98 скал вордо.Зэм, зоро куазь йӧл кыскон вылын шӧдӥськытэк ӧз кыльы. Туэ 6 толэзь ӵоже 353 сюрс 851 тонна йӧл басьтэмын. Кылем арынлэсь со 4,7 процентлы гинэ трос, нош чакламын вал 5,5 процентозь йылэтыны. Ӟечлыко сиён дасяны быгатӥмы ке, 670 сюрс килограмм йӧл кыскыны пӧрмытомы. 3-тӥ августлы котькуд йырлы шорлыдын 17 центнер пудо сиён дасямын. Таин валче котькуд йырлы 30 центнер сиён дасяны косэмын.- Туэ ю тысь ӟеч люкаськыны кулэ. Зэм, куазь уродэн жуг-жагез трос, соин но уноез зерносенажлы кошкоз. Нош кидыс сярысь, бусыосты толлы дасян пумысен сюлмаськоно. Чакламын вал куд-ог ляб хозяйствоосты юнъёсыныз огазеяны.- Зэм, туннэ таӵе вамышлы огез но хозяйство дась ӧвӧл на. Но азьланяз та ужпум борды басьтӥськытэк нокызьы уз луы. Со гинэ юрттоз удысэз азинтыны, - шуиз Александр Прохоров.Производствоез выльдон понна ужало олокыӵе но федерал программаос. Зэм, куддыръя отчы пыриськеммы уг луы - улосмылы уг тупало. Уноез программаос кылдытэмын Кубань но Татарстан дэмламен. Но сыӵе программаос кылдытон но ӵектон борды асьмелы басьтӥськыны кулэ, пе.- Россиысь гурт удысъя министрен Александр Ткачёвен кенешимы, асьмелэсь программамес адӟытомы шуыса. Возьмасько ӵектонъёстэс, - вераз Александр Бречалов.Удмуртилэн Тӧроезлэсь ужзэ быдэсъясь дась луэмзэ вераз производствоез выльдонъя программаос, луонлыкъёсъя карта кылдытон, хозяйствоослы пичи процентъем кредитъёс висъян пумысен банкъёсын ужаны.Тыл понна нюръяськонТуннэ шаерысьтымы вань хозяйствоос пӧлысь ог 10-эз гинэ быгатэ кредитъёстэк но субсидиостэк ужаны.- Куд-ог гуртъёсын газ но, медпункт но, школа но, сюрес но вань. Но егитъёс хозяйствое ужаны уг кылё. Бадӟым уждун утчаса, мувӧй поттӥсьёс, газ кыскисьёс дӥне интыясько. Отын кадь бадӟым уждун тырон понна хозяйствоосын выльдӥськон ортчытоно. Асьмелэн тысь куасьтон но шертон комплексъёсмы гинэ но 1970-тӥ аръёсы пуктэмын, - шуиз Шаркан ёросысь «Восход» хозяйствоен кивалтӥсь Анатолий Хохряков. Миым 49 ферма, эшшо 45 кунян возён гидъёс, мукет чыры-пыры объектъёс ӝутэмын.Азьвыл кыӵе ке ужпумъя ёрос администрацие вазиськыны но шуг-секытысь потыны луэ вал - али таӵеез ӧвӧл. Югдурез вырӟытон понна ӵемысь шаермылэн палэназ вамыштыны кулэ. Анатолий Хохряков верамъя, ферма пуктон понна сисьмыны кутскем, нокинлы кулэтэм тыл юбоез утялтон понна гинэ но проект гожтоно, эскеронъёс пыр потоно. Со понна ичизэ 1 толэзь кошке. Эшшо ке Нижний Новгородэ яке Москвае вазиськыны кулэ.Можга ёросысь Татьяна Романова 2012-тӥ арысен,  фермер кариськыса, Бадӟым Уча котырысь 470 гектар вылын ю тысь но пудо сиёнлы мынӥсь культураос будэтонэн выре. Ужаны быгатэмзэ дунъязы, азинскыны 2 миллион грант сётӥзы. Артэ ужась «Россия» хозяйстволэсь азьвыл гужем лагерезлэсь кылем лапассэ выльдыса, отчы пудо пыртӥз вал. Туннэ фермерлэн 220 сюро таза пудоез ни. Со пӧлысь кысконо скалэз - 78. Йӧл кысконзы йылэ, урожайзы будэ. Луонлыкъёссы вань шуыса, эшшо огпол конкурс пыр потӥзы, 5 миллион манет тыр грант утӥзы, скалъёссэс 200 йырозь будэтыны малпаса, выль гид ӝутӥзы. Но гид вӧзтӥ ик тыл юбоос кошко ке но, отысь тыл басьтэмзы уг луы. Можгаысь электросетиын ужасьёс фермае ез кыскон понна 1,5 миллион манет куро. Татьяна Романова понна со туж дуно. Соин ик гидзэ генераторен ужатоно луэ. Валамон ни, напряжение бадӟым бере, со ӝог тӥяське, тыл кысылэ, скалъёсты кыскыны-сюдыны шугъяськылоно. Тазьы ужаны мылкыдэз  быдтыны капчи, шуэ фермер.Александр Бречалов югдурез котыр ласянь эскерыны косӥз. Будэтӥз: элькун кивалтэт но гуртоос ог-огзылы юрттыны мед быгатозы шуыса, ог-огзы азьын быдэсак шара луыны кулэ. Бусыос пашмо на жаг турынэн - Дэри ёросын гинэ соос 200 сюрс гектар люкасько.- Нокинлы номыр уг сӥзьы, - вераз вылӥ кивалтӥсь. - Угось ум тодӥське, кыӵе югдур луоз бюджетэн. Казнаын 5 миллиард манет дефицит. Гурт но калыкез улон-вылонын утён удысъёсты йӧтылытэк, куд-ог министерствоослы чакланы косэмын, кытын кызьы шымыртӥськыны луоз. Али асьмелы утчано луонлыкъёс, кытчы келяны быгатом сиён-юонмес но мукет продукцимес. Кылсярысь, кенешонъёс нуисько мороженоймес Китае вуттон пумысен.Сюрес куронГуртоосты сюлмаськытэ на жуг-жаген югдур. Дэри ёросысь «Путь Ильича» хозяйствоен кивалтӥсь Пётр Чувашев верамъя, адямиос жуг-жагзэс бусые кисьто. Вань бусыосты кенерен уд котырты, котькытчы чакласькисез но уд пукты, шуэ. Туннэ гуртъёсысь жаг поттонлы сӥзем программа вань ке но, со уг ужа. Гуртоос уго дунын мешок басьяны дышымтэ на.Бусыос пашмо на жаг турынэн - Дэри ёросын гинэ соос 200 сюрс гектар люкасько. Калыклэсь пайёссэс уго перекупщикъёс басьтӥзы, отӥяз вузалозы но уксё поттозы шуыса. Отчы хозяйствоосты пырыны уг лэзё. Озьы гыроно-кизёно музъемъёс аналмо.Секыт югдуре вуэмын федерал трассаос котырын ужась хозяйствоос но. Уката ик бусыоссы сюреслэн мыд-мыд палаз пуксемын ке. Бадӟым техникалы алэмын огысьтыз мукетаз бусые федерал трасса вамен потыны. Кылсярысь, Эгра ёросысь «Зура» агрокомплекс таин сэрен штрафъёс тыроно луиз ни. Нош урожаез бусые уд кельты. Техника кымалскыны но быгатоз: трасса вылысь бусые васькон интыос лэсьтымтэ. Ижысь выль басьтэм комбайнэз гуртозь вуттон понна но пропуск кулэ, соиз толэзь лэсьтӥське. Техника вуытозь, сӥзьылэд матэктоз. Таин сэрен Транспортъя но сюрес хозяйствоя министерствоез косэмын пропуск сётъянэз ӝогомытыны, федерал трасса вылысь бусые васькон интыос лэсьтон сярысь сюлмаськыны.Елена Сараматова Туспуктӥз А. Горбунов   